Diari Oficial de la Generalitat Valenciana


Sumari del DOGV 6749, del 05-04-2012 (2012/3425)

ORDE 3/2012, de 27 de març, de la Conselleria d'Economia, Indústria i Comerç, per la qual es regulen les ajudes per a la consolidació de les marques de les empreses de la Comunitat Valenciana en els mercats internacionals per a l'exercici 2012.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6749

Data del DOGV
:   05-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3425


Data del document
:   27-03-2012

Organisme emissor
:   Conselleria d'Economia, Indústria i Comerç

Tipus de document
:   Ordre

Anàlisi jurídica

 Descriptors 

:   * ajuda pública

ORDE 3/2012, de 27 de març, de la Conselleria d'Economia, Indústria i Comerç, per la qual es regulen les ajudes per a la consolidació de les marques de les empreses de la Comunitat Valenciana en els mercats internacionals per a l'exercici 2012. [2012/3425]  
La Generalitat, a través de l'IVEX, dóna suport a la internacionalització de les empreses de la Comunitat Valenciana, així com dels diferents sectors productius que integren el teixit empresarial en sintonia perfecta amb els objectius de la política de promoció econòmica, entre els quals figura l'augment de la presència activa de les nostres empreses a l'exterior, a fi de guanyar posicions en els mercats internacionals.  
  
En tot procés d'internacionalització, la imatge pren una importància estratègica en el nou escenari com a element de diferenciació. Construir una marca és un procés a llarg termini que requerix molt d'esforç, dedicació i temps. Un procés que s'ha d'iniciar tenint clar cap a quin segment del mercat es dirigix el nostre producte, quina és la nostra veta de mercat i quina posició volem obtindre. I, sobretot, què volem transmetre.  
Una marca prestigiosa sintetitza una part significativa de l'avantatge competitiu de l'empresa. A través de la seua expansió internacional, les marques contribuïxen a la creació d'una imatge positiva dels seus sectors respectius i faciliten l'entrada a nous mercats d'altres empreses del mateix origen.   
El registre d'una marca atorga a l'empresa el dret exclusiu a impedir que tercers comercialitzen productes idèntics o semblants amb la mateixa marca o utilitzant una marca tan semblant que puga crear confusió.  
  
D'altra banda, quan es registra un disseny s'adquirix el dret d'impedir-ne la reproducció o imitació per part de la competència, amb la qual cosa s'enfortix la posició competitiva. El registre d'un disseny valuós contribuïx a obtindre un rendiment millor del capital invertit quan es crea i es comercialitza el producte i, per tant, suposa una millora dels beneficis.  
També de vegades l'empresa ha de realitzar un procés d'homologació i certificació dels seus productes per a poder accedir a determinats mercats internacionals.  
La protecció i promoció internacional de la marca és un factor clau de la nostra economia, ja que l'existència d'un nombre significatiu d'estes marques a escala internacional constituïx un clar indici de la posició competitiva d'un país. En el cas d'Espanya o de la Comunitat Valenciana, estos actius intangibles són estratègics per a la necessària internacionalització de l'empresa espanyola i valenciana.   
  
Este plantejament motiva l'aposta del Consell de donar suport a la consolidació de marques en els mercats internacionals, tal com s'arreplega en les línies 5.3 i 5.4 de l'Estratègia de Política Industrial 2010-2015 de la Generalitat Valenciana,   
Este suport es materialitza en la creació d'un programa que incentive la consolidació de les marques en els mercats internacionals, a través d'una línia específica d'ajudes per a finançar el pla estratègic de comunicació, que aglutine el suport i l'assessorament continus per a la seua creació i expansió internacional, així com el registre de la marca i el disseny i el procés d'homologació i certificació dels seus productes.  
  
Per això, i en virtut de les facultats que em conferix l'article 28 de la Llei 5/1983, de 30 de desembre, del Consell, en la modificació feta en la Llei 12/2007, de 20 de març, de la Generalitat, i l'article 47 del text refós de la Llei d'Hisenda Pública de la Generalitat  
  
  
ORDENE  
  
Article 1. Objecte i àmbit  
L'objecte d'esta orde és l'establiment del règim de la concessió d'ajudes a fi d'incentivar la consolidació de les marques de les empreses de la Comunitat Valenciana, com també la seua promoció i defensa en els mercats internacionals, i contribuir a la realització d'accions que permeten incrementar i consolidar la seua presència en els principals mercats i millorar el nivell de competitivitat del nostre teixit productiu d'acord amb les consignacions pressupostàries que, per a l'exercici 2012, establix la Llei 10/2011, de 27 de desembre, de Pressupostos de la Generalitat per a l'exercici 2012.  
  
  
Article 2. Finançament de les ajudes  
1. Les ajudes establides en esta orde es financen a càrrec de la línia pressupostària T5797, del capítol IV del programa 762.10, Comerç Exterior, per un import global màxim de 2.500.000,00 euros.  
  
2. Les minoracions sobre les subvencions concedides inicialment podran destinar-se al pagament de recursos.  
3. El règim d'ajudes serà aplicable tal com es determina en els articles següents.  
  
Article 3. Entitat col·laboradora  
1. De conformitat amb el que establix l'article 47.4a del Text Refós de la Llei d'Hisenda Pública de la Generalitat i l'article 12 de la Llei 38/2003, de 17 de novembre, General de Subvencions, l'entrega i la distribució dels fons públics als beneficiaris correspondrà a l'Institut Valencià de l'Exportació, IVEX, SA (d'ara en avant IVEX), en els termes i en les condicions que es preveuen en esta orde. L'IVEX presentarà una declaració responsable, firmada per l'òrgan competent, acreditativa de no estar sotmés a les prohibicions per a obtindre la condició d'entitat col·laboradora assenyalades en l'article 13 de la Llei 38/2003, de 17 de novembre, General de Subvencions.  
  
2. L'IVEX, com a entitat col·laboradora, en virtut del conveni de col·laboració subscrit el 31 de juliol de 2008 entre la Generalitat, a través de la Conselleria d'Indústria, Comerç i Innovació, i l'Institut Valencià de l'Exportació, IVEX, SA, per a la gestió d'ajudes de la Direcció General d'Internacionalització, haurà de complir les obligacions que s'establixen en l'article 47.4a del text refós de la Llei d'Hisenda Pública de la Generalitat i l'article 15 de la Llei 38/2003, de 17 de novembre, General de Subvencions.  
  
Article 4. Beneficiaris de les ajudes  
1. Poden acollir-se a les ajudes previstes en esta orde les empreses amb personalitat jurídica pròpia i domicili social a la Comunitat Valenciana que despleguen a l'exterior una política de consolidació d'imatge de marca i de diferenciació de producte, sempre que la inversió mínima anual susceptible de rebre suport en accions dirigides a consolidar la seua imatge de marca en el mercat o mercats seleccionats siga de 30.000,00 euros.  
2. En queden excloses les comunitats de béns i les societats civils sense personalitat jurídica, així com les associacions, fundacions, administracions públiques i en general, les entitats sense ànim de lucre.  
  
  
Article 5. Accions susceptibles de rebre suport i gastos subvencionables  
1. Les ajudes establides es poden destinar a les actuacions que tinguen com a objecte la consolidació i promoció de marques de les empreses de la Comunitat Valenciana en mercats internacionals.  
2. Poden tindre la consideració de gastos subvencionables els relatius a la promoció que es detallen a continuació:  
- Publicitat en mitjans estrangers.  
- Publicitat en línia: cost de bàners, enllaços o cost per clic en buscadors, directoris o pàgines web. En queden expressament exclosos els gastos relacionats amb l'elaboració, l'execució i el seguiment de plans de màrqueting digital.  
- Material promocional adaptat al mercat objectiu. Tindran la consideració de gastos elegibles els relacionats amb la creativitat, el disseny gràfic i l'edició del material específicament realitzat per al posicionament de la marca en el mercat de destinació. El límit per este concepte serà de 50.000,00 euros.  
- Gastos de realització d'audiovisuals.  
- Gastos de contractació de promotors i demostradors.  
- Exposicions permanents que inclouran els gastos de lloguer d'espai en grans magatzems, botigues especialitzades i altres llocs comercials.  
- Disseny i adaptació de l'espai comercial.  
- Consultoria legal per a revisar contractes del disseny en espais comercials.  
- Gastos vinculats a l'organització de desfilades.  
- Jornades tècniques o seminaris.  
- Gastos de relacions públiques i comunicació; se n'exclouen expressament les convencions o els esdeveniments dirigits a la xarxa de vendes o distribuïdors locals.  
- Gastos d'assessorament professional per a nous registres de marques i dissenys en mercats internacionals (excloses les taxes i qualsevol altre tipus de gasto de bestreta, així com els gastos d'assessorament per a renovacions, modificacions i reactivacions de marques o els gastos en patents). El límit de gasto subvencionable serà de 3.000 euros.  
  
Queden exclosos expressament dels gastos de promoció subvencionables els relacionats amb participacions en fires i estudis de mercat, catàlegs d'empresa i gastos de desenrotllament d'aplicacions informàtiques i adquisició de dominis en Internet.  
3. Només serà subvencionable l'IVA satisfet per l'adquisició de béns i servicis quan la beneficiària presente un certificat actualitzat, expedit per l'Agència Estatal d'Administració Tributària, d'exempció o no-subjecció a este impost o acredite documentalment que l'import de l'impost forma part del cost de l'actuació subvencionable i no és susceptible de recuperació o compensació.  
4. No s'admetrà la subcontractació, el subarrendament ni qualsevol negoci jurídic que supose la gestió o l'execució de tot o de part de l'activitat objecte de la subvenció per un proveïdor extern de servicis, qualsevol que siga la seua forma jurídica.  
Queda exclosa d'esta prohibició la gestió o l'execució de tot o de part de l'activitat objecte de la subvenció per empreses que tinguen la condició de filials de l'empresa beneficiària, sempre que la seua participació siga com a mínim d'un 50% i que s'obtinga prèviament l'autorització de la Direcció General d'Internacionalització, a sol·licitud de l'empresa beneficiària, que haurà d'acreditar a través d'una declaració responsable que la contractació es realitza d'acord amb les condicions normals de mercat, d'acord amb les disposicions de l'article 29.7d de la Llei 38/2003, de 17 de novembre, General de Subvencions.  
  
5. Poden concedir-se subvencions per a finançar els gastos relatius a un nombre màxim d'una acció per empresa.   
6. Les ajudes previstes en esta orde poden arribar fins al 60% del cost de les accions previstes per a l'any 2012, corresponent a les partides esmentades adés.  
  
Article 6. Presentació de sol·licituds i termini. Documentació  
1. Les sol·licituds i la documentació annexa per a l'obtenció de les ajudes regulades per esta orde s'han de dirigir a la Direcció General d'Internacionalització i presentar-se per mitjà de l'imprés normalitzat al Registre General de la Conselleria d'Economia, Indústria i Comerç (carrer de Colom, 32, 46834 València), o de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.   
  
2. L'imprés normalitzat de sol·licitud s'omplirà utilitzant l'aplicació dissenyada per a estes ajudes que apareix en el web de l'IVEX, .  
3. Els sol·licitants remetran a l'IVEX la seua sol·licitud i els altres documents electrònics de forma provisional via Internet, utilitzant l'aplicació informàtica mencionada en l'apartat 2.   
4. Este enviament haurà de convalidar-se obligatòriament per mitjà de la presentació de l'imprés de sol·licitud i documentació annexa al lloc establit en l'apartat 1, dins del termini indicat en l'apartat 8 d'este article.  
La presentació de la sol·licitud comporta implícitament l'acceptació de les bases d'esta convocatòria.  
5. Cal adjuntar a les sol·licituds la documentació que es detalla a continuació:  
a) Autorització expressa a la Conselleria d'Economia, Indústria i Comerç perquè comprove les dades d'identitat del sol·licitant o, en el cas de tractar-se d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de la comprovació efectuada en resulta cap discordança amb les dades facilitades per l'interessat mateix, l'òrgan instructor estarà facultat per a aclarir-la. Si el sol·licitant no presta el seu consentiment haurà d'aportar fotocòpia del document nacional d'identitat.  
a1) En el cas de societats que obligatòriament han d'estar inscrites en el Registre Mercantil:  
- Fotocòpia compulsada del CIF de l'entitat.  
L'IVEX obtindrà la informació relativa a la personalitat jurídica del sol·licitant i els poders del representant del Registre Mercantil, si bé podrà requerir directament al sol·licitant la presentació d'algun document concret si no n'hi haguera prou amb esta informació.  
a2) En el cas de societats la inscripció de les quals en el Registre Mercantil no siga obligatòria:  
- Fotocòpia compulsada del CIF de l'entitat.  
- Fotocòpia de l'escriptura de constitució de l'entitat o de la que continga l'articulat complet dels seus estatuts vigents.  
- Fotocòpia del poder de representació.  
En el cas que les fotocòpies compulsades que cal aportar ja es troben en poder de l'IVEX, es pot aportar una declaració de vigència, d'acord amb el model que es pot descarregar del web de l'IVEX , sempre que no hagen transcorregut més de cinc anys des de la finalització del procediment a què corresponguen i no hagen tingut cap variació.  
b) Memòria descriptiva de l'actuació per a la qual se sol·licita l'ajuda i pressupostos detallats per partides i per exercicis en el cas de projectes plurianuals.  
c) Dades de domiciliació bancària d'acord amb el model facilitat a este efecte, excepte si s'han presentat abans davant de la Conselleria d'Economia, Indústria i Comerç i no han experimentat variació.  
d) Acreditació que el sol·licitant de la subvenció es troba al corrent del compliment de les obligacions tributàries i davant de la Seguretat Social. La presentació de la sol·licitud comportarà, excepte denegació expressa del sol·licitant, l'autorització a l'òrgan gestor per a demanar els certificats que emet l'Agència Estatal d'Administració Tributària, la Tresoreria General de la Seguretat Social i la Conselleria d'Economia, Hisenda i Ocupació que acrediten el compliment, per part del sol·licitant, de les obligacions tributàries i amb la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, i en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei General de Subvencions. En el cas de denegació expressa del sol·licitant, este acreditarà el compliment de les obligacions tributàries i amb la Seguretat Social per mitjà de l'aportació dels certificats corresponents. En qualsevol cas, l'IVEX podrà requerir-los directament si la informació obtinguda presenta alguna incidència.  
e) Declaració responsable sobre ajudes d'estat obtingudes per als mateixos costos subvencionables, i ajudes de minimis concedides per qualsevol projecte al sol·licitant en l'exercici fiscal corrent i en els dos anteriors, amb indicació de l'import, l'organisme, la data de concessió, el règim d'ajudes en què s'empara i l'objectiu de l'ajuda i costos subvencionats, o, si és el cas, declaració de no haver-ne rebut cap. Així mateix, es declararà la intensitat màxima autoritzada per la Unió Europea per a cada ajuda d'estat concedida per als mateixos costos subvencionables i s'indicarà el percentatge que representa cada ajuda percebuda respecte als costos subvencionables (model disponible en el web ).  
f) Declaració responsable que acredite que el sol·licitant no està sotmés a les prohibicions per a obtindre la condició de persona beneficiària establides en l'article 13 de la LGS, no és deutor de la Generalitat per reintegrament de subvencions, complix els requisits exigits en la normativa reguladora, disposa de la documentació que així ho acredita i es compromet a mantindre'n el compliment fins a la finalització del procediment (model disponible en el web ).  
g) Declaració responsable sobre el compliment de la normativa sobre integració laboral de persones amb discapacitat o, si és el cas, de l'exempció.  
h) Declaració responsable acreditativa que l'empresa no està en crisi.  
i) Si és el cas, documentació acreditativa de les circumstàncies rellevants per a la valoració de l'expedient.   
Els documents indicats en els apartats f i g es presentaran una única vegada, i són comuns per a totes les sol·licituds corresponents a les ordes d'ajudes que publique la Conselleria d'Economia, Indústria i Comerç i siguen tramitades per l'IVEX en l'exercici 2012.  
6. Quan la sol·licitud no posseïsca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que, d'acord amb esta orde, siga exigible, o es considere necessària per a resoldre, l'IVEX requerirà l'interessat perquè en el termini de 10 dies hàbils esmene la falta o adjunte els documents preceptius, amb la indicació que, si no ho fa així, es considerarà que desistix de la seua petició, amb una resolució prèvia que es dictarà en els termes que preveu l'article 42 de la llei esmentada.  
  
Els requeriments a què es fa referència en este article, així com qualsevol altre que puga realitzar-se, s'efectuaran per fax o per correu electrònic al número de fax o l'adreça indicats pel sol·licitant en la sol·licitud normalitzada, sempre que quede constància de la recepció per aquell.  
7. Els sol·licitants poden haver iniciat l'execució dels seus projectes a partir de l'1 de gener de 2012 o fer-ho a partir de la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte.  
8. El termini de presentació de sol·licituds comprendrà des de l'endemà de la publicació d'esta orde en el Diari Oficial de la Comunitat Valenciana fins al 4 de maig de 2012.  
  
Article 7. Criteris d'avaluació de sol·licituds  
1. El procediment de concessió de les subvencions es tramitarà en règim de concurrència competitiva, d'acord amb el que establix l'article 22 de la Llei 38/2003, General de Subvencions, que es realitzarà per mitjà de comparació de les sol·licituds presentades, a fi d'establir-ne una prelació.  
2. Per a la valoració de les ajudes s'aplicaran els criteris següents, en la proporció que s'especifica per a cada un:  
A) Qualitat del projecte: 40%  
a) Solidesa i coherència de la memòria.  
b) Caràcter innovador i diversificador.  
c) Impacte positiu sobre el sector.  
B) Viabilitat tècnica del projecte: 20%  
C) Característiques de l'empresa sol·licitant: 20%  
a) Esforç de promoció exterior sobre la base dels recursos de l'empresa.  
b) La realització de noves activitats per a promocionar la seua marca.  
D) Adequació a les línies de la política industrial de la Conselleria d'Economia, Indústria i Comerç: 20%  
3. Si es produïx un empat, s'atorgarà preferència per a la concessió de l'ajuda als sol·licitants que acrediten ocupar, abans de l'entrada en vigor d'esta, un percentatge més alt de treballadors discapacitats en relació amb les seues plantilles respectives o es comprometen a contractar un percentatge major de treballadors discapacitats durant el desenrotllament de l'acció subvencionada. La preferència serà aplicable de la forma prevista en l'article 6 del Decret 279/2004, del Consell.  
  
  
Article 8. Resolució de la concessió d'ajudes  
1. L'IVEX podrà demanar del sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.  
2. Vista la proposta formulada per la comissió de valoració, integrada per personal tècnic de l'IVEX i tècnics de la Conselleria d'Economia, Indústria i Comerç, i elevada a través de la Direcció General d'Internacionalització, com a òrgan instructor, al conseller d'Economia, Indústria i Comerç, este dictarà una resolució de concessió de l'ajuda en què fixarà expressament la quantia i incorporarà, si és el cas, les condicions, les obligacions i les determinacions accessòries a què haja d'ajustar-se el beneficiari.  
3. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.   
4. El termini màxim per a resoldre i notificar la resolució procedent serà de sis mesos, comptadors des de la data de finalització del termini de presentació de sol·licituds.  
5. Una vegada transcorregut el termini sense que s'haja notificat la resolució expressa, s'entendrà desestimada per silenci administratiu la sol·licitud de concessió de l'ajuda, sense perjuí de l'obligació de resoldre de l'article 43.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. La resolució es notificarà als interessats en els termes que preveu l'article 58 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.   
  
7. De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei 29/1998, de 13 de juny, Reguladora de la Jurisdicció Contenciosa Administrativa, contra les resolucions a què es referixen els paràgrafs anteriors, les quals esgoten la via administrativa, es pot interposar un recurs de reposició davant de l'òrgan que va dictar l'acte, en el termini d'un mes, o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors en els dos casos des de l'endemà de la notificació de la resolució corresponent o des de l'endemà que es produïsca l'efecte del silenci administratiu.  
  
8. Les subvencions concedides es publicaran en el Diari Oficial de la Comunitat Valenciana, amb expressió de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat o les finalitats de la subvenció.   
  
Article 9. Resolució d'incidències  
L'òrgan competent per a la concessió de les ajudes previstes en esta orde resoldrà les incidències que es produïsquen després de la concessió i, en especial, els supòsits de:   
- Canvis de titularitat.   
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.   
- Modificacions justificades del projecte inicial.   
- Pròrrogues del termini per a l'aportació de documents acreditatius de l'execució del projecte a l'efecte de justificació de l'ajuda.   
  
  
Article 10. Control de les accions  
La Direcció General d'Internacionalització, en col·laboració amb l'IVEX, realitzarà el control i el seguiment de les accions a través de les comprovacions que considere necessàries.  
  
Article 11. Justificació de les ajudes  
1. La justificació de les ajudes s'efectuarà d'acord amb la sol·licitud presentada i en els termes fixats per a la concessió de l'ajuda.   
  
2. A l'efecte del que establix el punt anterior, els beneficiaris, en el termini d'un mes des de l'execució del projecte en la seua totalitat o en les fases previstes, i en tot cas fins al 5 d'octubre de 2012, i llevat que per circumstàncies concurrents se'n determine un termini distint en la resolució de concessió de l'ajuda, hauran de presentar:  
a) Memòria de les activitats realitzades, justificativa del compliment de les condicions imposades en la concessió de la subvenció, amb indicació dels resultats obtinguts (text de redacció lliure).  
b) Relació de justificants amb detall de les actuacions realitzades que han rebut el suport d'esta subvenció i amb indicació de cada un dels gastos produïts, amb identificació del creditor i del document, l'import i la data d'emissió (model disponible en el web ).  
c) Acreditació de l'import, la procedència i l'aplicació dels fons propis i d'altres subvencions i els ingressos amb què, a més de la subvenció, hagen sigut finançades les actuacions. Amb esta finalitat, el beneficiari presentarà una declaració responsable detallada (model disponible en el web ).  
d) Originals o còpies compulsades dels justificants dels gastos realitzats: factures i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, justificatius del gasto efectuat, expedits d'acord amb la normativa vigent. Les factures han de comptar amb les dades formals que exigix per a la seua expedició el Reial Decret 1496/2003, de 28 de novembre, pel qual s'aprova el reglament que regula les obligacions de facturació i es modifica el Reglament de l'Impost sobre el Valor Afegit.   
  
A l'efecte de justificació, es considera que el gasto subvencionable s'ha realitzat encara que les factures no hagen sigut efectivament pagades abans de la data de justificació. No obstant això, cal adjuntar a les factures en moneda estrangera el justificant bancari acreditatiu del canvi a què s'efectua el pagament de la factura.  
En el cas que la documentació acreditativa dels gastos realitzats estiga redactada en idiomes diferents del castellà, valencià, anglés o francés, el beneficiari haurà d'aportar la traducció de la documentació al castellà o valencià. L'empresa haurà de certificar la veracitat de la traducció aportada.  
En el cas que els justificants (les factures i la resta de documents de valor probatori equivalent) dels gastos realitzats estiguen a nom de l'empresa filial, s'haurà d'aportar justificant de transferències del beneficiari a la filial que es corresponguen amb els imports dels justificants.  
  
e) Acreditació, si és el cas, del compliment de les obligacions i condicions que s'hagen establit en la resolució.  
f) Quan l'import del gasto subvencionable supere la quantia de 18.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors o que, per les característiques especials dels gastos subvencionables, no hi haja en el mercat prou nombre d'entitats que el subministren o el presten, i justificació de la tria quan no recaiga en la proposta econòmica més avantatjosa, tret que el gasto s'haja realitzat abans de la sol·licitud de la subvenció.   
g) En el cas que el beneficiari haja denegat expressament el seu consentiment perquè la Conselleria obtinga directament els certificats telemàtics corresponents, acreditació que el beneficiari es troba al corrent del compliment de les seues obligacions tributàries i amb la Seguretat Social. L'article 23.3 del Reial Decret 887/2006, de 21 de juliol, pel qual s'aprova el Reglament de la Llei 38/2003, establix que el termini màxim de validesa dels certificats acreditatius del compliment d'obligacions tributàries i amb la Seguretat Social és de sis mesos, comptadors des de la data de l'expedició.  
  
3. L'IVEX podrà requerir la informació addicional que en cada cas considere necessària per a acreditar el compliment de les condicions imposades en la concessió de la subvenció.  
Quan s'aprecie l'existència de defectes esmenables en la documentació justificativa presentada pel beneficiari, se li comunicarà perquè en el termini de deu dies la corregisca.   
Els requeriments a què es fa referència en este article, així com qualsevol altre que puga realitzar l'IVEX, s'efectuaran per fax o correu electrònic al número o l'adreça que s'indique en la sol·licitud, i l'interessat conservarà la constància de la recepció.  
4. L'IVEX analitzarà la documentació justificativa de la realització de les accions previstes en esta orde i elaborarà l'informe tècnic corresponent que s'elevarà a la Direcció General d'Internacionalització amb caràcter previ a l'expedició dels certificats de comprovació i aprovació dels justificants i de la proposta de pagament, la minoració o la revocació de la subvenció concedida, si és el cas.  
  
  
Article 12. Obligacions del beneficiari  
Són obligacions del beneficiari:  
- Realitzar l'activitat que fonamenta la concessió de la subvenció.   
- Acreditar la realització de l'activitat, així com el compliment dels requisits i les condicions que determinen la concessió de l'ajuda.  
  
- Sotmetre's a les actuacions de control financer que corresponguen a la Intervenció General de la Generalitat en relació amb les ajudes concedides.   
- Comunicar, en qualsevol moment de la vigència de l'expedient, i en tot cas abans de la justificació de l'actuació subvencionada, altres ajudes públiques o privades que haja obtingut o sol·licitat per al mateix projecte després de la data de presentació de la sol·licitud.  
  
- Comunicar abans de la concessió de l'ajuda sol·licitada qualsevol altra ajuda acollida al reglament de minimis que haja obtingut després de la presentació de la sol·licitud.  
  
Article 13. Minoració i resolució de l'ajuda concedida  
1. Quant a l'execució inadequada o la no-execució de part de l'actuació subvencionada, la justificació insuficient d'algun dels gastos efectivament realitzats o la concessió d'altres ajudes públiques o privades després de la presentació de la sol·licitud, si superen en conjunt els límits establits, podrà donar lloc a la minoració de la subvenció concedida.   
2. L'incompliment per part del beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, donarà lloc a la incoació per l'òrgan competent de l'expedient corresponent, que podrà finalitzar, si és el cas, amb la resolució de la subvenció i l'arxivament de l'expedient i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret d'audiència de l'interessat, regulat en l'article 84 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, pel qual es concedirà als interessats un termini no inferior a 10 dies ni superior a 15 perquè presenten al·legacions o documents i justificants que estimen oportuns.  
  
DISPOSICIONS ADDICIONALS  
  
Primera  
1. En el cas que els documents exigits que cal adjuntar a la sol·licitud de concessió d'ajudes ja estiguen en poder de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos, i quan no hagen transcorregut més de cinc anys des de la finalització del procediment a què corresponguen.  
  
2. En els supòsits d'impossibilitat material d'obtindre el document, l'òrgan competent podrà requerir-ne la presentació al sol·licitant o, si no és el cas, l'acreditació per altres mitjans dels requisits a què es referix el document.  
  
Segona  
1. En virtut del que establix l'article 7.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'assenyala que les ajudes que es concedisquen d'acord amb el que preveu esta orde ho seran en el marc del Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L 379/5, de 28 de desembre de 2006).  
2. Este règim d'ajudes no podrà aplicar-se a empreses que operen en els sectors determinats en el punt 1 de l'article 1 del reglament mencionat. Pot aplicar-se a les empreses que operen en la transformació i comercialització dels productes agrícoles que figuren en l'annex I del Tractat, quan l'import de l'ajuda no es determine en funció del preu o de la quantitat d'estos productes adquirits a productors primaris o comercialitzats per les empreses interessades, o si la concessió de l'ajuda no depén que es repercutisca totalment o parcialment sobre els productors primaris (agricultors), tal com establix l'article 1.1c del Reglament (CE) núm. 1998/2006.   
3. En tot cas, l'import de les ajudes mencionades no podrà fer que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros, que es reduïx a 100.000 euros en el cas de beneficiaris que operen en el sector del transport per carretera.  
4. Les ajudes que es concedisquen a l'empara d'esta orde no s'acumularan a cap ajuda pública corresponent als mateixos gastos subvencionables si l'acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
5. Per a assegurar el compliment de les condicions arreplegades en el punt anterior, s'exigirà als sol·licitants una declaració sobre totes les ajudes públiques que tinguen concedides o sol·licitades per a esta mateixa acció, així com de les ajudes de minimis rebudes durant els dos exercicis fiscals anteriors i durant l'exercici fiscal en curs.  
  
DISPOSICIONS FINALS  
  
Primera  
Es faculta el secretari autonòmic d'Economia, Indústria i Comerç per a dictar les resolucions necessàries per al desplegament, l'eficàcia i l'execució d'esta orde.   
  
Segona  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 27 de març de 2012  
  
El conseller d'Economia, Indústria i Comerç,  
MÁXIMO BUCH TORRALVA